Stúdentar hafa tekið höndum saman um að aðstoða hælisleitendur og flóttafólk á Íslandi sem hafa áhuga á að sækja um háskólanám . Er flóttafólki og hælisleitendum boðið upp á sérsniðna ráðgjöf og verður verkefnið kynnt á morgun , miðvikudag , í svonefndu umsóknarkaffi . Jóhanna Ásgeirsdóttir , alþjóðafulltrúi Landssamtaka íslenskra stúdenta , segir að Student Refugees Iceland sé stúdentarekið framtak með það að markmiði að auka aðgengi hælisleitenda og flóttafólks á Íslandi að háskólamenntun . Hún segir að verkefnið hafi orðið til í samstarfi við Landssamtök danskra stúdenta , DSF , Danske Studerendes Fællesråd . Landssamtök íslenskra stúdenta eru aðilar að margs konar alþjóðlegu samstarfi , þar á meðal með öðrum sambærilegum samtökum annars staðar á Norðurlöndunum , Nordisk Ordförande Möte , og í Evrópu og þar kynntust fulltrúar íslenskra stúdenta danska verkefninu og ákváðu að kanna með grundvöll fyrir slíku verkefni á Íslandi . Verkefnið er í höndum alþjóðafulltrúa og jafnréttisfulltrúa hér á Íslandi en að sögn Jóhönnu var það forveri hennar í starfi sem kynnti sér verkefnið Student Refugees í Danmörku en þar hefur það verið í gangi frá 2015 . Studenterhuset hefur tekið við þessu verkefni i Danmörku og reka þau vefsíðuna studentrefugees.dk , og halda umsóknarkaffihús líkt og verður gert hér á morgun . Þau hafa einnig komið af stað „ buddy “ - verkefni , þar sem flóttafólk í háskólanámi fær úthlutað félaga , öðrum háskólanema , til halds og traust á námsferlinum , segir Jóhanna . Landsamtök íslenskra stúdenta fengu styrk frá Sambandi evrópskra námsmanna ( European Student Union ) sem eru með sérstakan sjóð , Together Moving Forward , sem ætlaður er flóttafólki og aðgengi þess að menntun . Styrkurinn gerði okkur kleift að búa til vefsíðu um menntakerfið á Íslandi og aðgangskröfur þess , “ segir Jóhanna . Eins komu hingað til lands fulltrúar Studenterhuset í haust sem þjálfuðu þau hjá samtökunum sem og sjálfboðaliða í að taka á móti flóttafólki og hælisleitendum og hvernig hægt er að styðja þau í umsóknarferlinu . Að sögn Jóhönnu eru samtökin að horfa til þeirra sem hafa hug á háskólanámi en Samband íslenskra framhaldsskólanema sé að skoða svipuð úrræði fyrir framhaldsskólanema . „ Við ætlum að vinna náið saman að þessum verkefnum . Meðal annars hvernig hægt er að brúa bilið á milli framhaldsskóla og háskóla , “ segir Jóhanna en eitt af því sem haft var til hliðsjónar er nýleg skýrsla Rauða krossins varðandi menntamál flóttafólks á Íslandi . Íslenskt menntakerfi skortir úrræði fyrir nemendur með flóttamannabakgrunn , úrræði sem myndu gera þeim kleift að ljúka námi á því sviði sem hugur þeirra stendur til . Þetta er meðal þess sem kemur fram í skýrslu Rauða krossins um aðgengi flóttafólks að menntun á Íslandi frá því fyrr á þessu ári . Þar kemur fram að af 82 flóttamönnum sem tóku þátt í þarfagreiningu Rauða krossins í Reykjavík eru einungis 5% í námi , en 43% eiga í erfiðleikum með að komast í nám . Meðalaldur þeirra sem hafa áhuga á að mennta sig er 26 ár . Sjálfboðaliðar í verkefninu Student Refugees . Ljósmynd aðsend Í skýrslunni er farið yfir möguleika og hindranir sem flóttafólk stendur frammi varðandi nám á framhaldsskóla - og háskólastigi á Íslandi . Líkt og fram kemur í skýrslunni er staðan svipuð víða því samkvæmt tölum frá Sameinuðu þjóðunum hefur aðeins 1% flóttamanna á háskólaaldri aðgang að háskólanámi á meðan hlutfallið er 36% almennt séð . Í skýrslu Rauða krossins kemur fram að eitt af því sem flóttafólk nefnir er að því sé ætlað að hefja nám á öðru stigi en bakgrunnur þeirra segir til um . Oft er þetta vegna þess að upplýsingar skortir auk þess að íslensku - og enskukunnátta þeirra er ekki nægjanleg . Mælt er með því að íslensk stjórnvöld og menntastofnanir bæti aðgengi flóttamanna að menntakerfi landsins , að þeir stundi nám með innfæddum eftir að hafa lagt stund á nám í sérstökum bekkjum . Með þessu sé hægt að gera þeim auðveldara fyrir með framhaldið . Bjóða þurfi upp á sérstakar leiðir sem miði að þörfum þeirra í framhaldsskólum sem og háskólum . Þeir þurfi sérsniðnar lausnir og það getur þýtt að þjálfa þurfi starfsfólk menntastofnana sérstaklega . Flóttafólk í framhaldsskólum eigi að njóta fjárhagslegs stuðnings frá sveitarfélögum eða stjórnvöldum allt til loka náms . Þetta á líka að gilda um þá sem hafa lokið framhaldsnámi í heimalandinu en vegna stöðu sinnar geta þeir ekki stundað nám á því stigi , segir meðal annars í skýrslunni sem hægt er að lesa hér . Umsóknarkaffið fyrir flóttafólk og hælisleitendur verður í Norræna húsinu milli 16 og 18 og er það fyrsti viðburðurinn af mörgum fyrir þennan hóp að sögn Jóhönnu því þau vilja koma af stað reglulegu opnu húsi , aðra hverja viku eða einu sinni í mánuði , segir hún .